อีเทอร์นิตี้ฯ’ทิ้งmai สอบอินไซด์บล.บีฟิท
เจ้าของอีเทอร์นิตี้ฯ รวมหุ้น 77%
10 ส.ค. 2554

เจ้าของอีเทอร์นิตี้ฯ รวมหุ้น 77% 
ขายโลจิสติกส์ญี่ปุ่น กำเงินสด 625 ล้าน ตีจากเอ็ม เอ ไอ ตลาดข้องใจอินไซด์ บล.บีฟิท
หุ้นบริษัท อีเทอร์นิตี้ แกรนด์ โลจิสติคส์ (ETG) พุ่งแรง 13% หรือ 0.65 บาท ปิดที่ 5.65 บาท หลังจากบริษัทแจ้งว่ากลุ่มผู้ถือหุ้นใหญ่นำโดยครอบครัวเธียไพรัตน์ รวบรวมหุ้นทั้งหมด 108,908,071 หุ้น คิดเป็น 77.79% ของทุนชำระแล้ว ยกล็อตขายให้กับ 2 บริษัทชั้นนำในธุรกิจโลจิสติกส์ของญี่ปุ่น ในราคาหุ้นละ 5.74 บาท รวมเป็นเงินทั้งสิ้น 625.13 ล้านบาท
ทั้งนี้ การที่บริษัท Hitachi Transport System (Thailand), Ltd. หรือ HTST และบริษัท Hitachi Transport System (Asia) Pte. Ltd. (HTSA) เข้ามาถือหุ้น ETG มากถึง 77.79% จึงต้องทำคำเสนอซื้อหุ้นทั้งหมด (เทนเดอร์ออฟเฟอร์) และขอถอนหุ้นออกจากการเป็นบริษัทจดทะเบียนในตลาดหลักทรัพย์ เอ็ม เอ ไอ (mai)
ด้านนายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย กล่าวว่า ทางตลาดหลักทรัพย์อยู่ระหว่างการตรวจสอบเรื่องการเปิดเผยข้อมูล กรณี OSK Investment Bank Berhad, Malaysia แสดงความสนใจเข้าซื้อหุ้นของบริษัทหลักทรัพย์ บีฟิท (BSEC) นั้นมีความถูกต้องหรือไม่ 
นอกจากนี้ ตลาดหลักทรัพย์ยังเข้าตรวจสอบเรื่องการใช้ข้อมูลภายในในการซื้อขายหุ้น (อินไซเดอร์เทรดดิง) เนื่องจากพบว่าราคาหุ้นมีการปรับตัวเพิ่มขึ้น แต่ยืนยันว่าการตรวจสอบทั้งหมดเป็นไปตามขั้นตอนปกติ และไม่ได้ชี้ว่ามีการกระทำผิดแต่อย่างใด